עוד ועוד חברי כנסת לשעבר פונים לאחרונה לקריירה כלוביסטים בשירות בעלי ההון. אלא שעו"ד איל ינון, היועמ"ש של הכנסת, מתכוון לשים סוף לחגיגה. "מדובר בעניין בעייתי הפוגע באמון הציבור". ל"שקוף" נודע כי ינון יקדם דיון בשאלה האם נדרש תיקון חקיקה בנושא
היועץ המשפטי של הכנסת, עו"ד איל ינון, יפעל להקשות על ח"כים להפוך ללוביסטים – כך מתברר בעקבות פניית "שקוף" ללשכה המשפטית בכנסת.  בחודשים האחרונים הצטרפו לשורות הלוביסטים מספר חברי כנסת לשעבר: מירב בן ארי (כולנו לשעבר) החלה לייעץ ל"קבינט" – חברת לובי שאחד ממיסדיה הוא הח"כ לשעבר יואל חסון (התנועה לשעבר), ואיתן ברושי (המחנ"צ לשעבר) מונה ליועץ חיצוני בחברת הלובינג "גלעד יחסי ממשל ולובינג". החוק כיום מלא בפרצות: הוא אמנם מחייב תקופת צינון של שנה בטרם חבר כנסת לשעבר יכול להתחיל לשרת את בעלי ההון כלוביסט בכנסת, אך מאידך מאפשר לבן ארי ולאחרים לטעון כי בתקופה זו ישמשו כלוביסטים מחוץ לכנסת, או שלא יעסקו בלובינג אלא ב"ייעוץ" – על אף שיקבלו שכר מחברות הלובי."שקוף" פנתה בעניין זה ליועמ"ש הכנסת. ינון מסר כי: "עמדתו של היועץ המשפטי לכנסת בעניין העסקת חברי כנסת לשעבר על ידי תאגידי השדלנים הפועלים בכנסת בתקופת הצינון, היא כי מדובר בעניין בעייתי הפוגע באמון הציבור בכל הנוגע להוראת הצינון שעה שמתקיים קשר עסקי או מראית עין של קשר עסקי בין חבר כנסת שזה עתה סיים את כהונתו לבין חברות הלובינג הפעילות בכנסת". לדבריו, "לפיכך, בעקבות מקרה זה ומקרים נוספים, בכוונת היועץ המשפטי לכנסת לפנות ליושב ראש ועדת הכנסת (לאחר שתוקם הוועדה) ולהציע כי יתקיים דיון עקרוני בנושא הוראת הצינון הקבועה בפרק השדלנים ושאלת הצורך בתיקון החקיקה בעניין זה".  בנוסף, בעקבות הפניה, הכנסת ערכה בדיקה מול בן ארי. חברת הכנסת לשעבר מסרה לכנסת כי היא משמשת כיועצת חיצונית לחברת "הקבינט", ובמסגרת זו מעניקה רק ייעוץ לארגונים המיוצגים על ידי החברה ומסייעת בגיוס לקוחות. עוד הבהירה בן ארי כי אינה עוסקת בפעילות שדלנית בכנסת.ינון הסביר כי "סעיף הצינון בפרק השדלנים בחוק הכנסת קובע כי לא יינתן היתר לאדם לפעול כשדלן בכנסת ולא יפעל אדם כשדלן בכנסת אם הוא כיהן כחבר כנסת, כשר או כסגן שר בשנה שקדמה לכך. לשונו של החוק היא אפוא מצומצמת וחלה לעניין פעילות שדלנית מול חברי הכנסת בלבד. בנסיבות אלה, ומאחר שהזכות העומדת מנגד היא הזכות לחופש העיסוק (המהווה זכות יסוד), לא ניתן למנוע מבחינה משפטית את העיסוק של גב בן ארי בהיעדר הוראה מפורשת בעניין זה בחוק הכנסת". עם זאת, ינון יבחן כאמור את סגירת הפרצות. אלו חדשות מצוינות. למה? כי חברי כנסת לשעבר הם לוביסטים עוצמתיים במיוחד – והציבור עלול להיפגע מכך שהם מוכרים את שירותיהם לכל המרבה במחיר. היתרון היחסי של חברי כנסת לשעבר הפונים לאפיק זה נובע מכך שהם מכירים כל פינה בכנסת, יודעים היכן ללחוץ ומתי, ומודעים לרזי הליכי החקיקה. בנוסף הם גם חברים של הח"כים המכהנים, עבדו איתם צמוד, ואף מחזיקים לנצח בהיתר כניסה קבוע לכנסת.בקיצור: הם שווים המון כסף ללקוחות שלהם. לכן, לא מעט מהם הפכו לשדלנים: רפי אלול, אפי אושעיה, אביגדור יצחקי, אברהם פורז ועוד. לא אחת הלוביסטים האלו מקדמים ביעילות סוגיות הטובות לאינטרסים המסחריים של מעסיקיהם – אך רעות לאינטרס הציבורי.עוד על הבעייתיות בח"כים שהופכים ללוביסטים – בתחקיר הלובי הגדול של שקוף   